| Turnix olivii |
| --- |
|  |
| Estado de conservación |
| En perigoEn perigo |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Turniciformes |
| Familia: | Turnicidae |
| Xénero: | '**Turnix'** |
| Especie: | ''***T. olivii''*** |

 |
| Nome binomial |
| '**Turnix olivii'**(Robinson, 1900) |

***Turnix olivii*** é unha especie de ave turniciforme da familia Turnicidae endémica do extremo nororiental de Australia. É o máis grande dos *Turnix* e posiblemente o máis escaso.

Descrición
----------

Mide entre 18 e 23 cm de longo e adoita pesar ao redor de 110 g. Ten as ás e a cola curtas. As súas costas e ás son de cor castaña con certas pintas brancas e negras. A súa cabeza é gris, agás os laterais do seu rostro que tamén son castaños. O seu peito é de cor canela. Aseméllase moito tanto ao *Turnix varius* como ao *Coturnix ypsilophora*. É máis grande e de patas máis longas que estes, e de anatomía bastante diferente á perdiz que ademais é máis escura. *Turnix varius* está case totalmente cuberto de pintas, brancas sobre o peito gris, non canela. A especie máis similar é o *Turnix castanotus* cuxas áreas de distribución non coinciden.

Distribución e hábitat
----------------------

Atópase basicamente pola Península de Cabo York, no norte de Queensland, o extremo nororiental de Australia, desde Coen a Mareeba, ao oeste de Cairns.

Esta especie prefire as terras baixas e os bosques e pradarías costeiras, aínda que tamén pode atoparse en altitudes de 400 msnm. A especie depende dos bosques cubertos de herba compostos por especies dos xéneros *Melaleuca*, *Acacia*, *Alphitonia* e *Tristania*. Tamén pode observarse en zonas de matogueira densa e en zonas rochosas case sen cuberta de matogueira.

### Estado de conservación

É unha especie en perigo de extinción, cunha poboación estimada duns 500 individuos, e unha área de distribución histórica de só uns 2070 km². Ademais desapareceron de gran parte da súa área de distribución orixinal, posiblemente debido á sobreexplotación do pasto que realiza o gando, pola ocupación humana e polos incendios.

### Áreas importantes

Os lugares identificados por BirdLife International como importantes para a conservación desta especie son os montes de Iron Range e McIlwraith, así como o río Morehead.

Comportamento
-------------

Moi poucas persoas observaron esta especie debido á súa reducida área de distribución e o seu carácter esquivo. Adoita andar por lugares onde está ben camuflada, e non se bota a voar salvo que sexa absolutamente necesario. Xeralmente é sedentaria, aínda que rexistráronse algúns desprazamentos, probablemente debidos aos cambios estacionais do hábitat.

### Alimentación

Descoñécense os detalles sobre a súa dieta, pero como o resto dos *Turnix* probablemente coma insectos e sementes.

### Reprodución

Sábese que estas aves crían en solitario. A súa época de cría vai de xaneiro a marzo. O seu niño consiste nunha pequena depresión no terreo cuberta cunha cúpula de herba cunha entrada lateral, cuxo interior está forrado de follas e herbas. Xeralmente o seu niño está escondido entre a vexetación. Pon de dous a catro ovos (xeralmente tres). Os seus ovos son brancos con pencas marróns, grises azuladas ou negras. O macho asume a tarefa de incubación e coidado dos pitos, como no resto dos conxéneres. Os seus pitos son precoces e nidífugos.

Notas
-----

1. ↑  BirdLife International (2012). "Turnix olivii". *Lista Vermella de especies ameazadas. Versión 2014.2* (en inglés). Unión Internacional para a Conservación da Natureza. Consultado o 24 de xullo de 2014.
2. ↑  "Buff-breasted Buttonquail". *Important Bird Areas*. BirdLife International. 2012. Consultado o 1 de novembro de 2012.

Véxase tamén
------------

### Bibliografía

* Madge & McGowan, Pheasants, Partridges & Grouse, ISBN 0-691-08908-6

### Ligazóns externas

|  |  |
| --- | --- |
|  | Wikispecies posúe unha páxina sobre:  ***Turnix olivii*** |

|  |  |
| --- | --- |
|  | Wikimedia Commons ten máis contidos multimedia na categoría:  ***Turnix olivii*** |

* Ficha en BirdLife International

|  |  |
| --- | --- |
| Identificadores taxonómicos | 
* Avibase: 0D9258BFE1F265BE
* BirdLife: 22680572
* eBird: bubbut1
* EOL: 1178465
* GBIF: 2475036
* IBC: ID
* iNaturalist: 20902
* IRMNG: 10215023
* ITIS: 553927
* IUCN: 22680572
* SPRAT: 59293
* Xeno-canto: Turnix-olivii

 |